## **Hakuilmoitus: Haemme nettiopastajia**

Alla on esimerkinomainen runko nettiopastajien hakuilmoituksesta ja siinä mainittavista asioista.

HAEMME VAPAAEHTOISIA SENIOREITA NETTIOPASTAJIKSI

Nettiopastaja toimii ikääntyneiden ihmisten vapaaehtoisena vertaisohjaajana internetin ja tietotekniikan käytössä *Palvelutalo X*:ssä. Jos olet kiinnostunut tietotekniikasta ja osaat käyttää sitä itsenäisesti, taitosi varmasti riittävät nettiopastajana toimimiseen. Avuksi on myös taito tulla ihmisten kanssa toimeen.

Monille iäkkäille ihmisille tietotekniikan käyttäminen on hankalaa. Paras apu on rauhallinen vertaisohjaaja, nettiopastaja. Nettiopastajan ei tarvitse tietää ja osata kaikkea. Myöskään kaikkia laitteita ei tarvitse hallita täysin. Tärkeintä opastettaville usein on saada tukea pulmatilanteissa ja oppia hakemaan tietoa. Opastusta kysytään tietokoneiden, tablettien ja älypuhelimien käyttöön.

Ajatuksena on saada palvelutaloomme nettiopastuspiste toimimaan kaksi kertaa viikossa, kaksi tuntia kerrallaan. Opastusajat ja -kerrat sovitaan yhdessä tulevien nettiopastajien kanssa. Tarkoituksena on rekrytoida ainakin kaksi henkilöä vapaaehtoiseksi nettiopastajaksi. Nettiopastajille ei makseta työstä palkkaa (onko joitain muita etuja?). Tervetuloa tekemään merkityksellistä vapaaehtoistyötä!

Lisätietoa ja ilmoittautumiset / hakemukset xx.xx.xxxx mennessä: (henkilön nimi, organisaatio, sähköpostiosoite ja puhelinnumero)